**A Fejér Megyei Cigány Területi Nemzetiségi Önkormányzat Közgyűlése**

**48/2017. (X.19.) határozatának**

**melléklete**

Fejér Megyei Cigány Területi Nemzetiségi Önkormányzat Közgyűlésének

**szabályzata**

**az államháztartáson kívüli, államháztartáson belüli források átvételének és átadásának szabályairól**

A Fejér Megyei Területi Nemzetiségi Önkormányzat Közgyűlése az államháztartáson kívüli, államháztartáson belüli források átvételének és átadásának szabályairól az alábbi szabályzatot alkotja:

***I.***

***Általános rendelkezések***

***A szabályzat hatálya***

1. § (1) Jelen szabályzat hatálya kiterjed minden pályázati vagy egyedi döntés alapján - államháztartáson kívülre, belülre - történő pénzeszköz átadásra, valamint államháztartáson kívülről és belülről érkező forrás átvételére.

(2) A szabályzat az államháztartás körébe nem tartozó jogi személyekre, valamint az államháztartáson belüli szervezetekre (továbbiakban együtt: támogatott) terjed ki.

(3) Alapítványi forrás átvétele és átadása a Közgyűlés hatásköréből nem ruházható át.

***Értelmező rendelkezések***

2. § Jelen szabályzat alkalmazásában:

1. államháztartáson kívüli forrás: az államháztartás körébe nem tartozó jogi személyek részére átadott, illetve tőlük kapott pénzeszköz, ingó valamint ingatlan.

2. államháztartáson belüli forrás: az államháztartás központi vagy önkormányzati alrendszerébe tartozó költségvetési szervek részére átadott, illetve tőlük kapott pénzeszköz, ingó valamint ingatlan.

3. támogatás: az önkormányzat költségvetéséből nyújtott nem normatív, céljellegű, működésre és fejlesztésre adandó pénzbeli támogatás

***II.***

**Az államháztartáson kívüli, belüli forrás átvételének szabályai**

3. § (1) Az államháztartáson kívüli, belüli forrás átvételéről a közgyűlés dönt.

(2) Az átvételről szóló döntés meghozatalát megelőzően meg kell vizsgálni az átvétellel kapcsolatban és annak következményeként esetlegesen felmerülő költségeket, kötelezettségeket, kiadásokat, az átveendő vagyon értékét.

***III.***

***Az államháztartáson kívülre és belülre történő forrás átadásának szabályai***

***Az átadott támogatás forrása***

4. § Az önkormányzat tárgyévi költségvetési határozatban határozza meg azon költségvetési előirányzatait, melyek terhére támogatást nyújt.

***A támogatás odaítélése***

5. § (1) A támogatások odaítéléséről a tárgyévi költségvetési határozatban foglaltak alapján a közgyűlés dönt.

(2) Támogatásban részesülhet az a Támogatott,

a.) amelynek javára az önkormányzat mindenkori költségvetési határozatának előirányzatai között címzett támogatás került megállapításra,

b.) amely szervezet pályázatot, vagy egyedi támogatás iránti kérelmet nyújtott be.

(3) Támogatási kérelem kizárólag jelen szabályzat 1. sz. mellékletét képező Támogatás igénylőlapon nyújtható be papír alapon, eredeti példányban - a Fejér Megyei Cigány Területi Nemzetiségi Önkormányzat részére, annak munkaszervezete a Fejér Megyei Önkormányzati Hivatal 8000 Székesfehérvár, Szent István tér 9. címre.

(4) A Támogatás igénylőlaphoz csatolni szükséges a - közpénzekből nyújtott támogatások átláthatóságáról szóló 2007. évi CLXXXI. törvény szerinti összeférhetetlenség, illetve érintettség fennállásáról, vagy hiányáról szóló - 2. sz. mellékletet.

(5) A Támogatási kérelmek szabályszerűségét a Fejér Megyei Önkormányzati Hivatal munkatársai ellenőrzik. A támogatási kérelmeket az Elnök terjeszti elő döntéshozatalra a képviselő-testület elé.

(6) A közgyűlés dönthet úgy, hogy a támogatás kifizetését saját forrás, vagy egyéb forrásból juttatott támogatás meglétéhez köti. Ez esetben a Támogatottnak a saját forrás, vagy az egyéb források meglétét igazolnia kell.

(7) Nem kaphat támogatást az a szervezet, amely korábbi támogatási megállapodásából eredő elszámolási kötelezettségének nem tett eleget.

***A támogatási megállapodás***

6. § (1) A Közgyűlés - támogatási kérelem elfogadásáról szóló - határozata alapján a támogatottal jelen szabályzat 3. sz. mellékletében meghatározott támogatási megállapodást kell kötni.

(2) Abban az esetben, ha a támogatást igénylő szervezet bankszámlával, adószámmal nem rendelkezik, úgy a támogatási megállapodást a fenntartó szervezettel kell megkötni.

(3) A támogatási megállapodásban az elszámolás határidejét a kérelemben meghatározott teljesítés dátumát követő 60. napra, legkésőbb azonban tárgyévet követő év február 28-ig kell meghatározni.

(4) A támogatási megállapodás aláírására a közgyűlés elnöke, akadályoztatása esetén az elnök-helyettes jogosult.

(5) A támogatást a támogatási megállapodás mindkét fél általi aláírását követően kizárólag átutalással lehet teljesíteni.

(6) A támogatás kifizetése utólagos elszámolás mellett előfinanszírozás, vagy a támogatási cél megvalósulását követően utófinanszírozás formájában egy összegben, vagy részletekben időarányosan, illetve teljesítésarányosan történhet.

(7) A támogatási megállapodás módosítására a támogatottnak az elszámolási határidő lejártát megelőzően benyújtott írásbeli kérelme alapján van mód.

(8) Amennyiben a módosítási kérelem nem a támogatási cél és a támogatási összeg módosítására irányul, úgy a közgyűlés elnöke jogosult a módosítási kérelmet elbírálni. Ha a támogatott a benyújtott módosítási kérelmében a támogatás célját, vagy összegét kívánja módosíttatni, úgy a kérelem elfogadásáról a közgyűlés dönt.

(9) A Támogatott a támogatási összeget más szervezet részére nem adhatja tovább.

***Az elszámolás***

7. § (1) A Támogatott a támogatás rendeltetésszerű és jogszerű felhasználásáról a támogatási megállapodásban foglalt határidőig a támogatási megállapodásban rögzített módon köteles elszámolni. A pénzügyi elszámoláshoz az „Elszámolás támogatásról” c. adatlapot jelen szabályzat 4. sz. melléklete tartalmazza.

(2) Ha a támogatott részére önrész megléte is előírásra került, úgy a támogatás és az önerő teljes összegének felhasználásáról kell elszámolnia.

8. § Amennyiben a Támogatott a támogatás rendeltetésszerű és jogszerű felhasználásáról a támogatási megállapodásban foglalt elszámolási határidőig nem, illetve nem szabályos módon számolt el, úgy a támogatás teljes, vagy arányos részét a Közgyűlés visszafizetést elrendelő döntése alapján köteles visszafizetni.

9.§ (1) A Támogatott által benyújtott elszámolást a Fejér Megyei Önkormányzati Hivatal ellenőrzi. Hiányos elszámolás esetén a közgyűlés elnöke hiánypótlásra szólítja fel a Támogatottat 15 napos határidővel.

(2) Az elszámolás szakmai és pénzügyi megfelelősége ellenőrzését követően az Elnök az elszámolást döntés céljából a közgyűlés elé terjeszti.

(3) Az elutasított elszámolásról hozott közgyűlési határozatnak tartalmaznia kell a támogatási összeg visszafizetéséről szóló rendelkezést.

10.§ A közgyűlés elnöke a költségvetés végrehajtásáról szóló beszámolóban tájékoztatja a közgyűlést a beszámolás tárgyát képező évben átadásra került pénzeszközök teljesüléséről.

 11.§ A támogatás rendeltetésszerű felhasználását a Fejér Megyei Cigány Területi Nemzetiségi Önkormányzat, illetve a pénzügyi ellenőrzési szervek a helyszínen ellenőrizhetik.

***IV.***

***Záró rendelkezések***

12. § A szabályzatot a Fejér Megyei Cigány Területi Nemzetiségi Önkormányzat Közgyűlése 48/2017.(X.19.) számú határozatával fogadta el.

Székesfehérvár, 2017. október 19.

 **Németh István s.k.**

 közgyűlés elnöke